**SIG FREM, ALL VILLFARELSE**

(PROSJEKTBESKRIVELSE)

*Nytende denne skjønne luft (…)*

*uten fremtid, uten minner …*

Nietzsche

Etter å ha lest en roman eller sett et maleri kan selve tittelen på romanen eller maleriet fremtre i et helt annet lys enn den gjorde før lesningen/betraktningen av verkene den henviser til. En tittel innbyr til noe, den hinter om noe, den åpner noe. Og den kan kanskje *lukke* noe. Mellom tittelens åpning og lukking har leseren og/eller betrakteren vært inni verket som tittelen viser til. Da vil det gjerne kunne oppstå en dreining av tittelens virkning. Tittelen som *bilde*, som fenomen, og som selvstendig paratekst, er noe jeg vil se nærmere på.

Som billedkunstner har jeg bestandig satt titler til maleriene mine. Et maleri uten tittel har for meg fremstått som en skapelse uten tanke, en jente uten navn, et barn uten alder. Og selv det kunne vært en tittel i og for seg, *Et barn uten alder*. Det er dette som fanger min begeistring overfor selve tittelen som løsrevet fra det den benevner – som egenartet ekspressivt uttrykk – det at man *ser* noe i disse ordene, *Et barn uten alder*, at man ser noe mer enn bare ordene. Jeg får bestandig lyst til å lese romanen *En dag i oktober* når jeg ser eller hører tittelen på Sigurd Hoels bok. Og jeg har lest den, den gjorde ikke særlig inntrykk, men jeg får alltid tanker om å lese den på nytt når jeg ser tittelen. Denne tittelen rommer slik for meg mer enn det selve romanen gjorde. Tittelen beveger meg, henfører meg.

I min masteroppgave vil jeg (trolig) ta for meg følgende materiale:

1. Titler lest opp mot sitt verk:

Kristin Ribe, ***Drikke det vannet som ormene hadde ligget i*** (roman)

Linda Boström Knausgård, ***Gör mig behaglig för såret*** (diktsamling)

Sigurd Hoel, ***En dag i oktober*** (roman)

1. Titler som løsrevede og (tenkt) avgrenset fra sitt verk:

***Sol og stål*** (Yukio Mishima)

***Under høststjernen*** (Knut Hamsun)

***Sig frem, erindring*** (Vladimir Nabokov)

***Luft, vind, ingenting*** (Atle Kittang)

***Støvets applaus*** (Ole Robert Sunde)

***Vi pynter oss med horn*** (Aksel Sandemose)

***Sol under jorden*** (min egen, kanskje tåpelig, men en mulighet?)

Som problemstilling(er) vil jeg foreta analyser av titlene nevnt ovenfor. Jeg vil se på det dualistiske i forhold til titler vurdert opp mot sitt verk og også vurdere dem i og for seg selv, altså som titler «frarøvet» sitt verk. Min kanskje største utfordring i forhold til dette analysearbeidet vil da bestå i å evne å behandle titler som enkeltstående kunstverk, lik poesi, lik bilder, og dermed få dem til å fremstå som mer eller mindre egnede som kunstuttrykk i all sin enkelhet. Vil jeg kunne få tittelen *Vi pynter oss med horn* til å fungere som en egen avgrenset estetisk verden/fortelling uten at selve romanen den viser til blir bragt på bane? Kan titler åpne opp for noe annet enn selve lysten til å lese det de henviser til? Kan titler være poesi? Altså: Kan titler ha sin virkning på tanke og sansning totalt løsrevet fra det kunstverket de opprinnelig skulle henvise til? Jeg vil også utprøve stemmen bak titlene (er det forfatteren som har satt tittel? Hovedkarakteren? Noe annet?), altså finne ut hvor tittelen kommer fra, fra hvor den utsies, og endelig hva den gjør med betrakteren. En studie jeg i så måte vil benytte meg av er Gaston Bachelards verk *Luften och drömmandet – essä över föreställningen om rörelse* (også i engelsk oversettelse som *Air and Dreams – An Essay On the Imagination of Movement*). I dette estetisk-filosofiske studiet viser Bachelard til hvordan luften som element blir benyttet i poesi (og billedkunst) og også hvordan dette fremtrer gjennom drøm/fantasi. Han tar for seg fantasi og bevegelse, kinetikk, form kontra bevegelse; hvordan bilder blir levende i mennesket gjennom forestillingsevner. Ved bruk av teorien om kinetikk vil jeg vise at litterære titler, altså ord – som nødvendigvis også fremstår som bilder gjennom tankens flukt – inngår i studiene om bilders bevegelse, som både tilstand og bevegelse. For hvordan skille dansen fra danseren? Gaston Bachelard skriver:

Andra bilder är alldeles nya. De lever det levande språkets liv. Man känner igen dem på deras aktivt verkande lyrism, på det inre tecknet på att de friskar upp själen och hjärtat; de ger – dessa litterära bilder – förhoppningen om en känsla, de ger vårt beslut att vara människa en särskild styrka, de ger till och med vår fysiska existens en spänstighet (…) Genom dem upphöjs ordet, uttrycket, litteraturen, till skapande fantasi. Tanken som uttrycks i en ny bild berikas samtidigt som den berikar språket. (Bachelard, s. 25, 1996)

Ved å vise til diktere og tenkere som Rimbaud, Baudelaire, Poe, Rilke og Nietzsche, rokker Bachelard ved vår oppfatning av bilder som ferdige eller mettede. Han mener livet selv er tuftet på graden av forestillingsevner og en higen etter fantasiens kraft. Vi er alle med på å sette et bilde i bevegelse gjennom våre minner, sansninger og følelser. Videre skriver Bachelard:

(…) genom att mångfaldiga upplevelserna av de litterära figurerna, av de rörliga bilderna, genom att i enlighet med Nietzsches råd återge varje ting dess rätta rörelse, genom att sortera och jamföra bildernas olika rörelser, genom att räkna alla rikedomarna i de troper som induceras kring ett ord. (Bachelard, s. 25, 1996)

Hypotese: Jeg mener at evnen til å sette en form i bevegelse – åndskreftene som dikter en «film» ut fra et stillestående/statisk motiv – også er det som fremtrer, det som settes i sving, når det kommer til det å betrakte titler, det å lese og sanse titler, i og for seg selv. For det er lettere å beskrive en form enn en form i bevegelse.

Det er ganske lite, om noe, å hente innenfor forskningstradisjon i forhold til dette prosjektet mitt. En samling med foredrag skrevet av Ingeborg Bachmann er en mulighet. Boken heter *Ny tenkning, nytt språk*. Tekstene kan også kalles essays. Den teksten jeg muligens kommer til å anvende heter «Omgangen med navn». Roland Barthes er også en teoretiker jeg kan tenke meg å studere mer. I tillegg har jeg altså sett meg ut Gaston Bachelards studie om bilder som jeg nå ser som et mulig hovedverk innenfor den teoretiske rammen knyttet opp mot mitt emne. Spivak og Reymond er også mulige inspiratorer/støttekilder.

Som metode har jeg sett for meg at jeg vil forsøke å lese titler som lyrikk, som bilder. Og det å se på titler i forhold til sine verker og også som løsrevet selvstendig kunstform. Bachelards teorier om «billedevner», fantasien som livsfornyende kraft og forestillingsevnene i det estetiske vokabular, blir det jeg vil støtte meg på. Billedfilosofi vil bli min metode til å lese og analysere titler.

Framdriftsplan blir som den blir, innenfor et tidsrom på to år.